JY LEES NOU Sally Harmse skryf uit Al-Khobar, Saoedi-Arabië
Sy mis die groen heuwels en die kosmos langs die pad, maar Sally Harmse kom later huis toe met haar neseier uit Saoedi-Arabië
Ek is kantoorbestuurder vir die hoof van ortopediese en rehabilitasie-dienste by 'n private spesialishospitaal wat soos 'n 5-sterhotel lyk. Dis in Al-Khobar, naby die Persiese Golf se kus, in die olieryke Oostelike Provinsie.
Buitelanders word gewerf vanweë hul kwalifikasies en bekwaamhede en maak een derde van die bevolking uit. Net 5% van die plaaslike vroue werk. Die regering is besig om die opvoedingsplan te hersien, wat mettertyd die vraag na buitelanders sal laat afneem. Voordele aan hier werk, sluit in 'n belastingvrye pakket, gemeubileerde verblyf, vervoer na en van die werk, mediese dekking, 'n jaarlikse vliegtuigkaartjie huis toe en 30 dae vakansie per jaar. Die banke hier verhaal geen bankkoste nie en sakeondernemings verhaal geen verkoopsbelasting nie. Personeel kan by die hospitaal se eie opleidingsentrum enige van die kursusse wat aangebied word, volg. Ek het basiese Arabies en mediese terminologie gedoen.
Die lewe vir 'n Westerse vrou daar?
Dis beperkend. Jy moet in die openbaar 'n abaya dra ('n warm swart oorrok), maar ons word hoofbedekkings gespaar. Werk toe dra ek gewone kantoordrag met lang moue, en my enkels moet bedek wees. Juwele en grimering is toelaatbaar. Indien jy in die openbaar saam met 'n man verskyn, moet jy dokumente hê wat bewys dis óf jou man, jou seun, jou broer óf pa. Anders kry jy moeilikheid van die godsdienspolisie (Mutawas). Daar's aparte gedeeltes in banke en restaurante vir vroue, en ons mag nie motor bestuur nie. Motorpryse is wel baie billik.
In die kompleks waar ons bly, is 'n swembad, DVDLinks, 'n biblioteek, internet, tennis- en muurbalbane, 'n gimnasium en 'n supermark. Baie aktiwiteite word in die woestyn aangebied. Ons is net 30 minute van
Bahrein af - daar's alle vermaak soos in Westerse lande.
Die hitte bring mee dat almal lewe vir die nag wanneer dit koeler is. Die locals eet aandete eers van elfuur saans af. Inkopies word tot laataand gedoen. Gesinne is groot - 'n vrou van 30 het maklik 5 kinders. Hul leefwyse is ongesond - passiwiteit, vetsug en diabetes is groot probleme. Vroue se risiko op osteoporose is groot omdat hulle nie sonlig kry nie. Maar hier is 'n rustigheid en verdraagsaamheid. Mense het 'n positiewe uitkyk op die lewe en stres nie maklik nie.